Darius á ngānɔŋ édzōe, hālá a ńtɔa yǎ okálá bisəb məwóm mə́saman ai bíbɛ̄. 2Ńdɔ Darius á ngāyén naa á nə m̀bəŋ nə́ á tə́le bədzóe ǹtɛd ai məwóm mə́bɛ̄ ású ńgúmā éwógē ósə, 3ai miǹló mí édzōe mílɛ́, Daníel a tɔá ńlō ḿbɔ̄g yā étē, ábə̄ bɔ́ ńgɔ bədzóe bə́ kadəgə sɔ́ sui mim̀bɔán mí mam mísə, bə́ bɔ nálā ású yə̄ nâ dzóm ziŋ é zā kwí ńkūkúmá kə́ŋə̄ná. 4Ḿból hḿ é Daníel nyɔ́ ā lodo bədzóe ai bətə́bə̄ bə́ ósú, amú akyaí ńsísīm étām ó ngábə́ tɔá ábə̄ nyé, ǹkúkúmá á ngādzə́ŋ naa a tə́lé nyé á ńlō ǹgúmā édzōē ósə. 5Ńdɔ̄ hḿ bə̄dzóe ai bətə́bə̄ bə́ ósú bə́ ngádzə́ŋ məzěn yā sɔ́mǎn Daníel étɔm yánamba édzōe, ákə̄ kwī təge yén ńgūmā étɔm ziŋ ngə́ évǔs zǐŋ kig ábə̄ nyé, ḿból á ngábə́ mod áfidi, bá ndzí kig sɔm ńgúmā dzǎm yā ávə̄ nye bidzo ngə́ élɛ̌s zǐŋ kig. 6Ńdɔ̄ hḿ bod bə́tē bázu dzó naa: "Ḿból bī tálā kig ǹgūmā étɔ̌m yǎ ávə̄ é Daníel nyɔ́ bidzo, ńdzə̄ŋán dzóm yā yánamba Mvéndé Zambá wōē. 7Ńdɔ̄ hḿ ábuí bə́dzóe ai bətə́bə̄ bə́ ósú bə́ ngákə̄ ábə ǹkúkúmá, bɔ́ ai nyé nâ: "Ǎ ńkūkúmá Darius ! Nyiŋí á ńnomó étɔ̄á ! 8Bədzóē bə́sə̄ yā áyɔŋ, bəbaala bə́ ákúmá, bələ́b, bəngɔ́mɔna, bə́ nɔ̄ŋ óyīlí ású étə́lē ábéndé yā lâyi wónō é mvéndé nyī nâ: á tāŋ mə́lú mə̄wóm mə́lɛ́ mázu, é mod ósə ǎ yi kogolan ai Zambá ngə́ mod zǐŋ kig, a lodǒ fə hə anə́ wa etám, ǎ ńkúkúmá, bâyi nyé woa ébé bīmgbə́m. 9Ńdɔ̄ hḿ étɔ̄á dzī, ǎ ǹkúkúmá, tə́légē étīē mvéndé ekǐ tē, ai ńsánán wāyi sán óyílí vī, mod təge wá fə́ŋəlan, anə́ ḿból mvéndé Bəmédian ai Bəpérsian e nə́, é mvéndé é nə̄ éki təge lod.” 10Asú tē ńdɔ̄ hḿ ńkūkúmá Darius a ngásán ékǐ tē. 11Á wóg Daníel a ngáwóg naa bə́ ngásán óyīlí tē, ńdɔ a ngábɛ́d á ndá dzīē. Bə̄wúndī yā étun ndá yōb dzīē bə́ bəbəgə ḿfág yǎ Yērúzalɛm, ǎ ngakad kúd mə̄bɔ́ŋ á sí biyɔŋ bílɛ́ á ǹgúmā ámǒs, a kogolan ai Zambá a məmə̌ fə̄ nyé, éyə ǎ kadəgə sɔ́ a bɔ nálā kɔ́m ésə. 12Ńdɔ̄ hḿ é bod bá bə́ ngázu avól, bə́ sɔ̄ kɔ̄b Daníel a kogolan, a yəgəlan ai Zambá.